
ΥΠΟΥΡΓΕΙΟ ΠΑΙΔΕΙΑΣ ΘΡΗΣΚΕΥΜΑΤΩΝ ΚΑΙ ΑΘΛΗΤΙΣΜΟΥ
ΓΕΝΙΚΗ ΓΡΑΜΜΑΤΕΙΑ ΑΘΛΗΤΙΣΜΟΥ
ΕΛΛΗΝΙΚΗ ΟΛΥΜΠΙΑΚΗ ΕΠΙΤΡΟΠΗ – ΕΘΝΙΚΗ ΟΛΥΜΠΙΑΚΗ ΑΚΑΔΗΜΙΑ
ΕΥΡΩΠΑΪΚΟ ΠΡΟΓΡΑΜΜΑ #BEACTIVE HELLAS

ΕΥΡΩΠΑΪΚΗ ΕΒΔΟΜΑΔΑ ΑΘΛΗΤΙΣΜΟΥ 23-30 ΣΕΠΤΕΜΒΡΙΟΥ 2026
Πανελλαδική Σχολική Σκυταλοδρομία:«Τρέχω για τη ζωή»

Μετά την επιτυχημένη διεξαγωγή των Πανελλαδικών Σχολικών Σκυταλοδρομιών «Τρέχω για το ΕΥ», «Τρέχω για το ΣΥΝ» και «Τρέχω για την ΕΙΡΗΝΗ» τα τρία προηγούμενα σχολικά έτη, και στο πλαίσιο της Ευρωπαϊκής Εβδομάδας Αθλητισμού, η οποία θα πραγματοποιηθεί από τις 23 έως τις 30 Σεπτεμβρίου 2026, καλούνται όλες οι σχολικές μονάδες Πρωτοβάθμιας και Δευτεροβάθμιας Εκπαίδευσης της χώρας (νηπιαγωγεία, δημοτικά, γυμνάσια και λύκεια) να συμμετάσχουν στην τέταρτη Πανελλαδική Σχολική Σκυταλοδρομία, η οποία θα διεξαχθεί το παραπάνω χρονικό διάστημα.
Με κεντρικό σύνθημα φέτος το «Τρέχω για τη ζωή», προσκαλούμε τους μαθητές και τις μαθήτριες όλων των βαθμίδων να τρέξουν μία συμβολική διαδρομή έχοντας στο πλευρό τους ολόκληρη την εκπαιδευτική κοινότητα. 
Με κοινό στόχο τη συνεργασία όλων των εμπλεκόμενων φορέων για την προαγωγή της φυσικής δραστηριότητας, η Πανελλαδική Σχολική Σκυταλοδρομία αναδεικνύει τη ζωή ως το πολυτιμότερο αγαθό και τη θεμελιώδη προϋπόθεση κάθε ανθρώπινης δραστηριότητας, δικαιώματος και αξίας. Μόνο μέσα από τη διαφύλαξη και τον σεβασμό της ανθρώπινης ζωής μπορούν οι κοινωνίες να προοδεύσουν και αξίες όπως η Ειρήνη, η Φιλία, η Συμπερίληψη και ο Σεβασμός μπορούν να αποκτήσουν πραγματικό περιεχόμενο. Ο αθλητισμός στηρίζεται ακριβώς σε αυτήν την πρωταρχική αρχή - στον σεβασμό και την προστασία της ζωής - χωρίς την οποία καμία Ολυμπιακή Αξία δεν μπορεί να υπάρξει.
Η Πανελλαδική Σχολική Σκυταλοδρομία πραγματοποιείται για να αναδείξει τέσσερις θεμελιώδεις διαστάσεις της ζωής μας: την αξία της ζωής, της υγείας και της άσκησης , το περιβάλλον στο οποίο ζούμε, τις ανθρώπινες σχέσεις και αξίες, αυτές που μας ορίζουν. 
Φέτος, τα παιδιά τρέχουν για να γιορτάσουν τη ζωή  - σε όλες της τις μορφές!
Θεματικοί Άξονες
Άξονας 1: Ζωή και άσκηση
Η ζωή είναι το πολυτιμότερο αγαθό. Μέσα από τη φυσική δραστηριότητα, τα παιδιά καταλαβαίνουν τη σημασία της υγείας και μαθαίνουν να φροντίζουν τον εαυτό τους. 
Σήμερα, η σημασία της άσκησης είναι μεγαλύτερη από ποτέ. Η παιδική παχυσαρκία, ο πολύωρος καθιστικός χρόνος σε οθόνες και ο περιορισμένος χρόνος κίνησης αυξάνουν τον κίνδυνο μη μεταδιδόμενων χρόνιων νοσημάτων. Η φυσική δραστηριότητα αποτελεί ακρογωνιαίο λίθο προαγωγής της υγείας και πρωτογενούς πρόληψης και παράλληλα συμβάλλει στην ολόπλευρη ανάπτυξη παιδιών και εφήβων.
Άξονας 2: Ζωή και περιβάλλον
Ο αθλητισμός συγκεντρώνει εκατομμύρια ανθρώπους παγκοσμίως. Όμως, όπως κάθε ανθρώπινη δραστηριότητα, εξελίσσεται μέσα στο περιβάλλον και επιδρά πάνω του - ένα περιβάλλον που απειλείται από κλιματική αλλαγή, ρύπανση και καταστροφή οικοσυστημάτων.
Τα παιδιά ζουν και μεγαλώνουν μέσα σε αυτόν τον κόσμο, όπου η ζωή τους εξαρτάται άμεσα από το περιβάλλον που τα φιλοξενεί. Μέσα από τη φυσική δραστηριότητα, καλούνται να κατανοήσουν ότι τα παγκόσμια περιβαλλοντικά προβλήματα έχουν ρίζες και σε τοπικές συνθήκες και συμπεριφορές, και ότι η δική τους στάση απέναντι στη φύση έχει σημασία.
Άξονας 3: Ζωή και σχέσεις
Η ανθρώπινη ζωή νοηματοδοτείται μέσα από τις σχέσεις μας με τους άλλους - την οικογένεια, τους εκπαιδευτικούς, τους φίλους, αλλά και τους λιγότερο οικείους, όπως ο αντίπαλος ή ο άγνωστος συμπολίτης. 
Ο αθλητισμός αποτελεί ιδανικό πλαίσιο για την καλλιέργεια αυτών των σχέσεων: μέσα από τη συνεργασία, τα παιδιά μαθαίνουν την εμπιστοσύνη, τον σεβασμό, την αποδοχή της διαφορετικότητας και τη δικαιοσύνη. Έτσι, η άσκηση γίνεται πεδίο βιωματικής μάθησης για την αξία των διαπροσωπικών σχέσεων στη ζωή.
Άξονας 4: Ζωή και αξίες
Οι αξίες είναι η «πυξίδα» με την οποία κινείται κάθε άνθρωπος· χωρίς αυτές, η ζωή στερείται προσανατολισμού και νοήματος. Αξίες όπως η δικαιοσύνη, ο σεβασμός, η αλληλεγγύη, η ισότητα, η αξιοκρατία και η υπευθυνότητα καθορίζουν τις επιλογές μας και τη σχέση μας με τους άλλους.
Ο αθλητισμός διδάσκει αυτές τις αξίες μέσα από την πράξη: τα παιδιά εμπεδώνουν αξίες όπως η δικαιοσύνη τηρώντας τους κανόνες, ο σεβασμός αποδεχόμενα τον αντίπαλο και η επιμονή θέτοντας δύσκολους στόχους. Έτσι διαμορφώνονται άνθρωποι με σαφή «εσωτερικό χάρτη» αξιών - έναν «χάρτη» που θα τους καθοδηγεί πέρα από το γήπεδο, σε όλη τη διαδρομή της ζωής τους. 
Οι παραπάνω άξονες μπορούν να προσεγγισθούν με σημείο αναφοράς τον πλανήτη, τη χώρα μας, την κοινωνία, το σχολείο, την οικογένεια ή τον εσωτερικό μας κόσμο. Αυτό επιτρέπει στα παιδιά να προσεγγίσουν την έννοια της ζωής τόσο συλλογικά όσο και προσωπικά, ενισχύοντας την ενεργή συμμετοχή και την κοινωνική ευαισθητοποίηση.
Πώς υλοποιείται η Σκυταλοδρομία
Η σκυταλοδρομία μπορεί να περιλαμβάνει οποιαδήποτε απόσταση και παίρνουν μέρος όσοι μαθητές και εκπαιδευτικοί το επιθυμούν. Υλοποιείται σε οποιονδήποτε διαθέσιμο και ασφαλή χώρο, όπως το προαύλιο του σχολείου, το κλειστό ή ανοιχτό γυμναστήριο, ένα κοντινό άλσος ή οποιοδήποτε κατάλληλο σημείο, που εξασφαλίζει τη συμμετοχή όλων των μελών της σχολικής κοινότητας με ασφαλή τρόπο.
Συμμετοχή στη Διαδικασία Βράβευσης
Οι σχολικές μονάδες που θα συμμετάσχουν στην Πανελλαδική Σχολική Σκυταλοδρομία «Τρέχω για τη ζωή» έχουν δικαίωμα συμμετοχής και βράβευσης σε όποια/ες από τις ακόλουθες κατηγορίες επιθυμούν:
1. Ένα (1) σύνθημα (motto). Δημιουργία ενός συνθήματος για τη ζωή.
1. Δύο (2) χαρακτηριστικές για τη δράση φωτογραφίες (φωτογράφιση σε «οριζόντια διάταξη» – landscape).
1. Ένα (1) βίντεο διάρκειας αυστηρά έως 60 δευτερόλεπτα (60 s) (βιντεοσκόπηση σε «οριζόντια διάταξη» – landscape).
1. Ένα (1) εικαστικό πανό διαστάσεων επιλογής των συμμετεχόντων στο οποίο θα αναγράφονται τα μηνύματα που στέλνουν τα παιδιά του σχολείου σε όλα τα παιδιά του κόσμου. Το πανό αποστέλλεται στην Επιτροπή Αξιολόγησης σε μορφή φωτογραφίας, στην οποία πρέπει να αποτυπώνονται ευκρινώς τα μηνύματα που εκφράζουν.
Προκειμένου οι δημιουργίες των μαθητών/τριών να είναι αυθεντικές, σε όλα τα παραπάνω δεν επιτρέπεται η χρήση τεχνητής νοημοσύνης (artificial intelligence; AI).
Υποβολή Συμμετοχής
Η συμμετοχή και η υποβολή των εργασιών κάθε σχολικής μονάδας θα πραγματοποιηθεί μέσω του παρακάτω συνδέσμου:
🔗 https://#BEactive.hoa.org.gr/submit/
Μετά την υποβολή, το σχολείο θα λαμβάνει αυτόματα μήνυμα επιβεβαίωσης παραλαβής των αρχείων του, στην ηλεκτρονική διεύθυνση που δηλώθηκε κατά την εγγραφή στην πλατφόρμα.
Για τους σκοπούς προβολής των συμμετεχουσών σχολικών μονάδων στη δράση, οι φορείς διοργάνωσης έχουν δημιουργήσει έναν ψηφιακό/διαδραστικό χάρτη, στον ιστότοπο:
🔗 https://#BEactive.hoa.org.gr/
Προκειμένου το σχολείο να εμφανιστεί στον παραπάνω χάρτη, είναι απαραίτητη η αποστολή των κάτωθι:
1. Συνοπτική περιγραφή της δράσης (έως 100 λέξεις)
1. Μία φωτογραφία του σχολείου που συμμετέχει στη δράση
Καταληκτική ημερομηνία υποβολής συμμετοχών στην Πανελλαδική Σχολική Σκυταλοδρομία «Τρέχω για τη ζωή», για βράβευση: Παρασκευή 9 Οκτωβρίου 2026.
Βραβεία
Στις σχολικές μονάδες που θα βραβευθούν για τη συμμετοχή τους στη δράση, θα απονεμηθούν τα ακόλουθα βραβεία:
1. Πρώτο βραβείο σε κάθε κατηγορία: Μπασκέτα (#BEACTIVE)
2. Δεύτερο βραβείο σε κάθε κατηγορία: εξοπλισμός αθλητικών δραστηριοτήτων (#BEACTIVE-μπάλες αθλοπαιδιών και μπάλες παραολυμπιακών αθλημάτων)
3. Τρίτο βραβείο σε κάθε κατηγορία: εξοπλισμός αθλητικών δραστηριοτήτων (ΕΘΝΟΑ)
Εκτός των σχολικών μονάδων που θα τιμηθούν με βραβείο, θα πραγματοποιηθεί κλήρωση προκειμένου να αναδειχθούν και να βραβευθούν για τη συμμετοχή τους κάποιες ακόμη σχολικές μονάδες. Το βραβείο θα αφορά σε ένα σετ από μπάλες αθλοπαιδιών (#BEACTIVE). Επιπλέον, σε κάθε σχολείο που θα πάρει μέρος στη σκυταλοδρομία θα δοθεί μία σκυτάλη αναμνηστική της δράσης. Στην Επιτροπή Αξιολόγησης των βραβεύσεων θα συμμετάσχουν Ολυμπιονίκες και διακεκριμένοι/ες αθλητές/τριες.
Ανακοίνωση Αποτελεσμάτων και Απονομή
Τα αποτελέσματα της Επιτροπής Αξιολόγησης αναφορικά με τις σχολικές μονάδες οι οποίες θα λάβουν μέρος στη βράβευση θα αναρτηθούν την Παρασκευή 13 Νοεμβρίου 2026 στην ιστοσελίδα της Γενικής Γραμματείας Αθλητισμού του Υ.ΠΑΙ.Θ.Α. (https://minsports.gov.gr/) και στην ιστοσελίδα της ΕΘΝΟΑ (https://beactive.hoa.org.gr/submit/ )
Η δια ζώσης απονομή των βραβείων στις σχολικές μονάδες θα πραγματοποιηθεί την Τρίτη 8 Δεκεμβρίου 2026 και ώρα 12.00 στην αίθουσα ΖΑΚΛΙΝ ΝΤΕ ΡΟΜΙΓΥ του Υπουργείου Παιδείας, Θρησκευμάτων και Αθλητισμού (Α. Παπανδρέου 37, ΤΚ 15180, Μαρούσι) και τα βραβεία θα απονείμουν εκπρόσωποι των διοργανωτών, Ολυμπιονίκες και διακεκριμένοι αθλητές.
Σε περίπτωση που βραβευθείσα σχολική μονάδα δεν μπορέσει να παρευρεθεί στην τελετή, λόγω ειδικών συνθηκών (π.χ. σχολείο σε απομακρυσμένη περιοχή, έκτακτες καιρικές συνθήκες κ.ά.), θα διερευνηθεί το ενδεχόμενο διαδικτυακής συμμετοχής της στην εκδήλωση.
Τα προσωπικά δεδομένα (φωτογραφίες, βίντεο, στοιχεία επικοινωνίας) που υποβάλλονται στο πλαίσιο της δράσης συλλέγονται και επεξεργάζονται αποκλειστικά από τους διοργανωτές φορείς για τους σκοπούς υλοποίησης, αξιολόγησης και προβολής της Πανελλαδικής Σχολικής Σκυταλοδρομίας. Τα δεδομένα τηρούνται για όσο διάστημα είναι απαραίτητο για την ολοκλήρωση της δράσης και της σχετικής προβολής, και διαγράφονται στη συνέχεια, σύμφωνα με την κείμενη νομοθεσία περί προστασίας προσωπικών δεδομένων (Κανονισμός ΕΕ 2016/679 – GDPR). Η συμμετοχή ανηλίκων προϋποθέτει τη συγκατάθεση των γονέων/κηδεμόνων.
Επικοινωνία
Για τυχόν διευκρινίσεις, παρακαλούμε να επικοινωνήσετε στην ακόλουθη διεύθυνση: run4life2026@gmail.com, και στο τηλέφωνο 210 6878912 αναφέροντας τα στοιχεία της σχολικής σας μονάδας, το ονοματεπώνυμο του/της εκπαιδευτικού και το τηλέφωνο επικοινωνίας.
Εκ μέρους των διοργανωτών και των μελών της Επιτροπής Αξιολόγησης σάς ευχαριστούμε για τη συμμετοχή σας στην Πανελλαδική Σχολική Σκυταλοδρομία «Τρέχω για τη ζωή»!
Καλή επιτυχία!
